Заједно са делом чланова Врховног штаба и НКОЈ, предвођенима Александром Ранковићем, половином октобра 1944. пребацио се у Бари, а одатле авионом на ослобођену територију западне Србије. Боравио је у Ваљеву и Аранђеловцу, а крајем октобра дошао је у ослобођени Београд, где се Председништво АВНОЈ-а сместило у зграду Народне скупштине. Како је његова кућа у Француској улици, на Дорћолу била оштећена у бомбардовању 1941, сместио се у кући у Улици Андре Николића на Сењаку. Почетком новембра 1944. учествовао је на Великој антифашистичкој народноослободилачкој скупштини Србије на којој је конституисана Антифашистичка скупштина народног ослобођења Србије (АСНОС), а 19. новембра председавао је првом седницом Председништва АВНОЈ-а одржаном у Београду.